CELEX: 32013D0193
Language: hu
Date: 2013-04-22 00:00:00
Title: 2013/193/EU: A Tanács végrehajtási határozata ( 2013. április 22. ) a Francia Köztársaság számára a differenciált üzemanyag-adómértékek alkalmazásának a 2003/96/EK irányelv 19. cikkével összhangban történő engedélyezéséről

25.4.2013   
            
            
               HU
            
            
               Az Európai Unió Hivatalos Lapja
            
            
               L 113/15
            
         A TANÁCS VÉGREHAJTÁSI HATÁROZATA
   (2013. április 22.)
   a Francia Köztársaság számára a differenciált üzemanyag-adómértékek alkalmazásának a 2003/96/EK irányelv 19. cikkével összhangban történő engedélyezéséről
   (2013/193/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikke bekezdésére,
   tekintettel az Európai Bizottság javaslatára,
   mivel:
   
               (1)
            
            
               A 2011/38/EU tanácsi végrehajtási határozat (2) felhatalmazza a Francia Köztársaságot (a továbbiakban: Franciaország), hogy – a korábban a központi kormányzat által gyakorolt egyes meghatározott hatáskörök decentralizációjával járó közigazgatási reformhoz kapcsolódóan – három éven keresztül differenciált adómértéket alkalmazzon a gázolajra és az ólommentes benzinre. A 2011/38/EU végrehajtási határozat 2012. december 31-én hatályát veszti.
            
         
               (2)
            
            
               Franciaország a 2012. február 10-én kelt levelében engedélyt kért arra, hogy 2012. december 31-ét követően további hat évig ugyanazon feltételek mellett továbbra is alkalmazhassa a differenciált adómértékeket.
            
         
               (3)
            
            
               A 2011/38/EU végrehajtási határozatot annak alapján fogadták el, hogy a Franciaország által kért intézkedés megfelel a 2003/96/EK irányelv 19. cikkében foglalt előírásoknak. Külön figyelembe vették, hogy az intézkedés ne gátolja a belső piac megfelelő működését. Tekintettel voltak továbbá arra is, hogy az intézkedés a vonatkozó uniós szakpolitikákkal is összhangban áll.
            
         
               (4)
            
            
               A nemzeti intézkedés a közigazgatás hatékonyságának – a közszolgáltatások minőségjavítása és költségcsökkentése révén megvalósuló – növelését célzó politika, valamint a szubszidiaritásra irányuló politika részét képezi. A régiók számára további ösztönzést kínál ahhoz, hogy közigazgatásuk minőségét átlátható módon javítsák. E tekintetben a 2011/38/EU végrehajtási határozat előírja, hogy a csökkentéseket annak a régiónak a társadalmi-gazdasági feltételeihez kell igazítani, amelyben az adott csökkentést alkalmazzák. Következésképp, az átlagostól elmaradó nemzeti össztermék-értékkel vagy az átlagosnál magasabb munkanélküliséggel rendelkező régiók egy része döntött az alacsonyabb adómértékek alkalmazása mellett. Összességében, a nemzeti intézkedés meghatározott egyedi szakpolitikai megfontolásokon alapul.
            
         
               (5)
            
            
               Az adókulcsok regionális szintű differenciálásának szigorúan megszabott korlátai, valamint a kereskedelmi felhasználású gázolaj kizárása az intézkedés hatálya alól biztosítják, hogy az intézkedésnek nagyon alacsony legyen a belső piaci verseny torzulásával kapcsolatos kockázata. Ezenfelül, az intézkedés alkalmazása eddig azt mutatta, hogy a régiók részéről erős tendencia mutatkozik a maximális megengedett adókulcs kivetésére, ami tovább csökkenti a versenytorzulás lehetőségét.
            
         
               (6)
            
            
               A belső piac megfelelő működését akadályozó tényezőkről sem érkezett jelentés, különösképpen a kérdéses termékek jövedéki termékként történő forgalmazása vonatkozásában.
            
         
               (7)
            
            
               Az eredeti kérelem időpontjában a nemzeti intézkedést adóemelés előzte meg, amelynek mértéke megegyezett a régiónkénti csökkentés mértékével. Mindezek alapján, valamint az eltéréshez kapcsolt feltételek és az eddig gyűjtött tapasztalatok fényében, jelenleg nem tűnik úgy, hogy a nemzeti intézkedés szembe menne az Unió energia- és éghajlat-változási politikájával.
            
         
               (8)
            
            
               A 2003/96/EK irányelv 19. cikkének (2) bekezdése értelmében az e cikk alapján engedélyezett intézkedéseket szigorú időkorláthoz kell kötni. Ezenfelül a 2003/96/EK irányelv módosításáról szóló bizottsági javaslat olyan állandó szabályt tartalmaz, amely – bizonyos korlátok között – lehetővé teszi Franciaországnak, hogy a francia régiók szintjén differenciált adómértékeket alkalmazzon. Következésképp helyénvaló ezen határozat alkalmazási idejét három évre korlátozni és kikötni, hogy amint az említett állandó szabály alkalmazandóvá válik, e határozat mindenképpen hatályát veszti. A meglévő jogi keret jövőbeli általános fejlesztése veszélyeztetésének elkerülése érdekében indokolt továbbá úgy rendelkezni, hogy amennyiben a Tanács olyan újabb, módosított általános rendszert vezet be az energiatermékek adóztatására, amelyhez ezen engedélyt nem igazítják hozzá, e határozat – azon a napon, amelytől kezdve a módosított rendszer szabályait alkalmazni kell – hatályát veszti.
            
         
               (9)
            
            
               Biztosítani kell, hogy az e határozathoz kapcsolódó meghatározott adómérték-csökkentéseket Franciaország a 2013. január 1-jét megelőző, a 2011/38/EU végrehajtási határozat által szabályozott időszakot követően átmeneti időszak nélkül alkalmazni tudja. Ennélfogva a kérelmezett engedélyt 2013. január 1-jei hatállyal kell megadni.
            
         
               (10)
            
            
               E határozat nem érinti az állami támogatásra vonatkozó uniós szabályok alkalmazását,
            
         ELFOGADTA EZT A HATÁROZATOT:
   1. cikk
   (1)   A Tanács engedélyezi Franciaország számára, hogy csökkentett adómértékeket alkalmazzon az üzemanyagként használt ólommentes benzinre és gázolajra. A 2003/96/EK irányelv 7. cikke (2) bekezdése értelmében a kereskedelmi felhasználású gázolajra csökkentett adómértékek nem alkalmazhatók.
   (2)   Az egyes közigazgatási régiók differenciált csökkentést alkalmazhatnak, feltéve, hogy a következő feltételek teljesülnek:
   
               a)
            
            
               a csökkentés mértéke nem haladja meg az ólommentes benzin esetében a 35,4 EUR/1 000 literes, a gázolaj esetében pedig a 23,0 EUR/1 000 literes mértéket;
            
         
               b)
            
            
               a csökkentés mértéke nem haladja meg a nem kereskedelmi felhasználású gázolajat és a kereskedelmi felhasználású gázolajat terhelő adó szintje közötti különbséget;
            
         
               c)
            
            
               a csökkentések igazodnak azon régió objektív társadalmi és gazdasági viszonyaihoz, amelyben alkalmazzák azokat;
            
         
               d)
            
            
               a regionális csökkentés alkalmazása nem juttat az Unión belüli kereskedelemben versenyelőnyhöz valamely régiót.
            
         (3)   A csökkentett adómértékeknek meg kell felelniük a 2003/96/EK irányelv előírásainak és különösen a 7. cikkben előírt minimális adómértékeknek.
   2. cikk
   Ez a határozat az erről szóló értesítés napján lép hatályba.
   Ez a határozat 2013. január 1-jétől alkalmazandó.
   Ez a határozat 2015. december 31-én hatályát veszti.
   E határozat hatályát veszti legkésőbb azon a napon, amelytől kezdve a 2003/96/EK irányelv következő módosításainak bármelyikét alkalmazni kell:
   
               —
            
            
               az energiatermékek adóztatásának általános rendszere olyan irányba módosul, amelyhez ezen engedély nincs hozzáigazítva,
            
         
               —
            
            
               Franciaország engedélyt kap a régiók szintjén differenciált adómértékek alkalmazására.
            
         3. cikk
   E határozat címzettje a Francia Köztársaság.
   
      Kelt Luxembourgban, 2013. április 22-én.
      
         
            a Tanács részéről
         
         
            az elnök
         
         E. GILMORE
      
   
   
      (1)  HL L 283., 2003.10.31., 51. o.
   
      (2)  HL L 19., 2011.1.22., 13. o.